סכינים מתוצרת חברת גלוק
"**גלוק**" (בגרמנית: **GLOCK**) אשר הוקמה על ידי גסטון גלוק, היא חברה אוסטרית המייצרת כלי נשק, ציוד צבאי וציוד לשדה. החברה ידועה במיוחד באקדחים שלה, אך מייצרת גם סכיני שדה, אתי חפירה, חגורות תחמושת, נרתיקים ועוד. למעשה חברת גלוק התחילה לייצר כלי ירייה בשלב מאוחר של קיומה, לאחר שניגשה למכרז לייצור את חפירה לתנאי שלג לצבא האוסטרי, וגילתה במקרה כי הוצא מכרז לייצור אקדח שירות לאותו צבא. כיום קיימים כ-74 סוגים של אקדחים תוצרת חברת גלוק.

חברת גלוק הייתה בין החברות הראשונות לייצר אקדח שגופו עשוי מחומרים פלסטיים ואילו חלקיו האחרים כגון: הצינה, הנוקר, הקנה, הקפיץ המחזיר וחלקים קטנים נוספים עשויים מפלדה. באקדחי גלוק, בניגוד לאקדחים אחרים, לא קיימת ניצרה חיצונית ויזואלית, אלא עיקרון אשר נקרא "safe action" (מנגנון הפעולה הבטוחה) שבעיקרו מתבסס על שלושה מנגנוני בטיחות (משבת הדק, אבטחת נוקר, הפלת דוקרן) שכדי לבטלם מחויב היורה ללחוץ על ההדק לאחור ובכך מתאפשר הירי, דבר אשר הופך את האקדח, שבנוסף מצויד באינדיקטור (סמן) לכדור בקנה, לבטוח מאוד לנשיאה כאשר הוא דרוך. כמו כן, חברת גלוק ידועה בציפוי אקדחיה בשיטת "טניפר" אשר כוללת טבילה במגוון חומצות, דבר המקנה למתכת עמידות גבוהה מאוד לחלודה, סדקים ותנאי שטח קשים.

אקדחי גלוק נחשבים לאקדחים איכותיים ונמצאים בשימוש יחידות משטרה ושירותים חשאיים רבים בעולם. בישראל, אקדח השירות של הימ"מ הוא אקדח גלוק 17 ואצל השב"כ אקדחי השירות הם גלוק 17, גלוק 19 וגלוק 26. גם בקרב יחידות העילית של צה"ל יש שימוש בגלוק 17, אך לא כאקדח שירות סטנדרטי. גרסת כוחות העילית של האקדח בארץ, שידוע בשם הקוד כ"ד (הסימון כ"ד הנו ראשי תיבות של השם כהן דוד, על שם המחסנאי שאליו מוענו המשלוחים) דגם אשר מיועד למשרד הביטחון), הורכבה על פי בקשה מיוחדת במפעל גלוק ולה מספר מאפיינים שאותם ביקש משרד הביטחון הישראלי והם: מפצה סטייה, תפס מחסנית מוגדל, עצר מחלק מוגדל, כוונות מתכת זוהרות בלילה.
מספר הדגם (17, 19 וכולי) מייצג את המספר הקטלוגי הכללי של חברת גלוק, לרבות מוצרים שאינם כלי ירייה.
יש הכותבים את שם החברה Glock ולא GLOCK, אך סימן המסחר של החברה הוא GLOCK באותיות גדולות בלבד.

### ההבדלים בין גלוק תוצרת ארה"ב לגלוק מתוצרת אוסטרית

אחד הנושאים שמטריד ומעסיק מאד רוכשים פרטיים של אקדחי גלוק, הנו "האם יש הבדל בין דגמים זהים שמיוצרים במפעל האוסטרי לאלו שמיוצרים במפעל האמריקאי?

לחברת גלוק יש 4 אתרי יצור, מפעל בבעלות 100% של גלוק בברטיסלביה, סלובקיה, אשר מייצר חלקי מכלול מסויימים כגון קפיצים, 2 מפעלים באוסטריה, המפעל ב-Ferlach שבו מיוצרים חלקי המתכת, והמפעל ב-Deutsch-Wagram שבו מיצרים החלקים הפולימרים, במפעלים אלה מיוצרים ומורכבים 75% מכמות יצור האקדחים השנתית. ויש את מפעל בארה"ב שבו מיוצרים שאר 25% מהאקדחים. ישנם דגמים שמיוצרים אך ורק בארה"ב, למשל הגלוק 42 בקוטר ACP 0.380 (מה שנקרא בישראל "9 קצר"), וזאת עקב תקנות יבוא פדרליות שמקשות על יבוא אקדחי 0.380 מחוץ לארה"ב וישנם דגמים שמיוצרים אך ורק באוסטריה, למשל ה-גלוק 18 האוטומטי.

המפעל בארה"ב הוקם בשנת 1985 וממוקם בעיירה בשם Smyrna, לא הרחק מאטלנטה, בירת מדינת ג'ורג'יה. במפעל האמריקאי מכונות יצור ממוחשבות זהות לחלוטין לאלו של המפעלים באוסטריה, גם תהליכי היצור ובקרת האיכות זהים לאלו שבאוסטריה, ויתרה מזאת, תכנות המכונות נעשה מרחוק על ידי אותם מהנדסים אוסטרים שמתכנתים את המכונות באוסטריה. בארה"ב מיוצרים מסגרת האקדח, הצינה והקנה (ואכן רכיבים אלה מסומנים בסימונים שמעידים על כך, למשל על הקנים האוסטרים ישנה הטבעה של סמל אוסטריה ועל הקנים מג'ורג'יה ישנה צורה שמסמנת את גבולות מדינת ג'ורג'יה), כל חומרי הגלם נקנים באירופה, עוברים בקרת איכות באירופה ונשלחים לעיבוד בארה"ב. כל חלקי המכלול למינהם מיוצרים במפעלים באירופה ונשלחים למפעל בארה"ב להרכבה. התוצאה הסופית היא שאין שום הבדל (למעט הטבעות סימון) באקדחים עצמם. האקדחים זהים לחלוטין באיכות ובכל פרט טכני ולו הקטן ביותר, לעיתים קיימים הבדלים קטנים בתכולת הקופסא שבה נשלחים האקדחים ליבואנים שונים במדינות שונות, וזאת עקב הסכמים מסחריים בין היצואן ליבואן. למשל הבדל בכמות המחסניות בקופסא. אך כמובן לכך אין כלל השפעה על איכות האקדח עצמו.

אקדחים
------

בתחום יצור כלי ירי מתמקדת חברת גלוק בייצור אקדחים בלבד. דגמי האקדחים של החברה נפוצים מאוד בשימוש יחידות משטרה, יחידות אבטחה, יחידות צבאיות ועוד. משפחת דגמי האקדח של חברת גלוק כוללת דגמים רבים, שציונם "גלוק NN" כאשר NN הוא מספר ייחודי לדגם, המתחיל מ-17 ("גלוק 17") ומתקדם ב-1 עבור כל דגם חדש. נכון לסוף 2018 הדגם האחרון נקרא "גלוק 45". דגמי הגלוק השונים נבדלים בקוטר התחמושת שהם יורים (9 מ"מ, 0.40 אינץ', 10 מ"מ אוטומטי, 0.45, 357 זיג וכולי) ובגדלים השונים ('סטנדרטי', 'קומפקטי', 'תת-קומפקטי', 'תחרותי' ו'קנה ארוך').ישנה אפילו גרסת תת-המקלע, הגלוק 18 בעל יכולת ירי אוטומטית אשר נמצא בשימוש ביחידות לוט"ר מסוימות. בין דגמי האקדחים:

* גלוק 17
* גלוק 18
* גלוק 19
* גלוק 26

קישורים חיצוניים
----------------

ויקישיתוף מדיה וקבצים בנושא **גלוק** בוויקישיתוף
* 

* אתר האינטרנט הרשמי של גלוק

הערות שוליים
------------

1. ↑  Glock, GLOCK - THE COMPANY Production sites
2. ↑  Small Arms review, Glock 42: The First American Made .380 Glock
3. ↑  Bureau of Alcohol, Tobacco, Firearms and Explosives, Import Firearms, Ammunition, and Defense Articles
4. ↑  Glock USA , contact us
5. ↑  Glock Collector, Roll marks on slides and/or frames
6. ↑  Smal Arms Soultions, Glock Austria vs. Glock USA made Pistols

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n97075636
* VIAF: 137378542
* WorldCat (עם VIAF): 137378542

 |